CELEX: 62019TN0654
Language: sk
Date: 2019-09-30 00:00:00
Title: Vec T-654/19: Žaloba podaná 30. septembra 2019 – FF/Komisia

25.11.2019   
            
            
               SK
            
            
               Úradný vestník Európskej únie
            
            
               C 399/86
            
         
      Žaloba podaná 30. septembra 2019 – FF/Komisia
      (Vec T-654/19)
      (2019/C 399/105)
      Jazyk konania: francúzština
      
         Účastníci konania
      
      
         Žalobca: FF (v zastúpení: A. Fittante, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  konštatoval, že Európska komisia porušila právo na ochranu cti, nedotknuteľnosť osobnej a rodinnej sféry, ako aj právo na ochranu dobrej povesti a dôstojnosti žiadateľa, z dôvodu neoprávneného použitia fotografie [časti jeho tela] medzi fotografiami navrhnutými Komisiou na použitie ako zdravotná výstraha na balení tabakových výrobkov na základe delegovanej smernice Komisie 2014/109/EÚ,
               
            
                  —
               
               
                  uložil okamžité pozastavenie používania spornej fotografie v Únii a stiahnutie z predaja všetkých dostupných tabakových výrobkov v jednotlivých prevádzkarniach oprávnených predávať takéto výrobky, ktoré obsahujú fotografiu žalobcu,
               
            
                  —
               
               
                  povolil žalobcovi právo prispôsobiť svoje návrhy na náhradu nemajetkovej a majetkovej ujmy po vyhotovení znaleckého posudku, ktorého sa domáha osobitnou žalobou, a po tom, čo Európska komisia oznámi počet balení so spornou fotografiou predaných v Únii,
               
            
                  —
               
               
                  uložil Európskej komisii povinnosť nahradiť trovy konania, pričom žalobca požiadal o poskytnutie právnej pomoci.
               
            
         Dôvody a hlavné tvrdenia
      
      Na podporu svojej žaloby žalobca uvádza jediný žalobný dôvod založený na porušení základných práv zakotvených v Charte základných práv Európskej únie, ktorá zaručuje každému právo na rešpektovanie jeho dôstojnosti a rešpektovanie jeho súkromného a rodinného života.